**Informatīvais ziņojums**

**“Asistenta pakalpojums augstākās izglītības posmā”**

Informatīvais ziņojums “Asistenta pakalpojums augstākās izglītības posmā” ir sagatavots pēc Izglītības un zinātnes ministrijas iniciatīvas, pamatojoties uz Ministru kabineta 2009. gada 7. aprīļa noteikumu Nr. 300 “Ministru kabineta kārtības rullis” 58. punktu, ievērojot Ministru kabineta 2018. gada 20. martā sēdes protokollēmuma (prot. Nr.16 19.§) "Likumprojekts "Grozījumi Invaliditātes likumā"" 3. punktā doto uzdevumu: “Izglītības un zinātnes ministrijai līdz 2019. gada 1. martam ikgadējā budžeta sagatavošanas procesa ietvaros sadarbībā ar Finanšu ministriju un Labklājības ministriju izvērtēt iespējas un iesniegt izskatīšanai Ministru kabinetā priekšlikumus par efektīvāku veidu asistenta pakalpojuma turpmākai nodrošināšanai pamata, vidējās un augstākās izglītības posmos”.

Šī informatīvā ziņojuma mērķis ir informēt valdību par veicamajām darbībām asistenta pakalpojuma ieviešanai augstākās izglītības posmā un uzdot Labklājības ministrijai izstrādāt nepieciešamo normatīvo aktu grozījumus, lai nodrošinātu pakalpojumu studējošajiem un pilngadīgām personām ar I vai II invaliditātes grupu, kurām nepieciešams asistenta pakalpojums augstākajā izglītībā.

Savukārt asistenta pakalpojuma nodrošināšana pamata un vidējās izglītības posmā tiks skatīta atsevišķi kopsakarībā ar Pārresoru koordinācijas centra konceptuālo ziņojumu “Starpnozaru sadarbības un atbalsta sistēmas pilnveide bērnu attīstības, uzvedības un psihisko traucējumu veidošanās risku mazināšanai”, ar kuru tiks risināts jautājums par asistenta nodrošināšanu pamata un vidējās izglītības posmā.

Izglītības pieejamībai ir nozīmīga loma indivīda, tostarp personu ar invaliditāti, dzīves kvalitātes nodrošināšanā un sociālajā iekļaušanā. Tomēr, lai iegūtu augstāko izglītību, studējošajiem ar invaliditāti jāsaskaras ar virkni problēmu, kuru dēļ daļai cilvēku ar invaliditāti ir liegta augstākās izglītības pieejamība (studijas augstākās izglītības programmās netiek uzsāktas vai tiek pārtrauktas).

Lai veicinātu personu ar invaliditāti vienlīdzīgu iespēju un tiesību īstenošanu arī augstākajā izglītībā, 2018. gada 1. novembrī Saeima trešajā lasījumā pieņēma likumu “Grozījumi Invaliditātes likumā”, kas stājas spēkā 2018. gada 28. novembrī un kurā citu starpā tika atbalstīti grozījumi Invaliditātes likuma 12. panta pirmās daļas 4. punktā un septītajā daļā, kuri paredz, ka invaliditātes sekas personām ar invaliditāti mazina, nodrošinot tiesības ne tikai pirmsskolas izglītības, vispārējās pamatizglītības, profesionālās pamatizglītības, arodizglītības, vispārējās vidējās izglītības un profesionālās vidējās izglītības iestādēs (izņemot speciālās izglītības iestādes, kas saņem uzturēšanas izdevumus no valsts budžeta) izglītojamiem saņemt no valsts budžeta apmaksātu asistenta pakalpojumu pārvietošanās atbalstam un pašaprūpes veikšanai, bet asistenta pakalpojumu varēs saņemt arī augstskolās un koledžās studējošās personas ar invaliditāti un ka šo asistenta pakalpojumam nepieciešamo valsts budžeta finansējumu administrē Ministru kabineta deleģētā institūcija. Invaliditātes likuma pārejas noteikumu 7. punktā tika noteikts, ka grozījumi Invaliditātes likuma 12. panta pirmās daļas 4. punktā un septītajā daļā stājas spēkā 2019. gada 1. septembrī.

Pakalpojumu nodrošināšana personām ar invaliditāti nav Izglītības un zinātnes ministrijas kompetencē un nav tai raksturīga funkcija, tādēļ konsultējoties ar Labklājības ministriju ir izstrādāts priekšlikums nodot administrēt asistenta pakalpojuma nodrošināšanu personām ar invaliditāti pārvietošanas atbalstam augstākās izglītības posmā pašvaldībām, paplašinot pakalpojuma saņēmēju loku jau esošajam pašvaldību pakalpojumam.

Jau pašlaik Labklājības ministrija sadarbībā ar pašvaldībām nodrošina asistenta pakalpojumu pašvaldībā mobilitātes nodrošināšanai personām ar I vai II invaliditātes grupu, kā arī bērniem ar invaliditāti, lai tie varētu nokļūt mācību, darba vai pakalpojuma saņemšanas vietā, savukārt Izglītības un zinātnes ministrija nodrošina asistenta pakalpojumu izglītības iestādē pamata un vidējās izglītības posmos.

Asistenta pakalpojuma izglītības iestādē uzdevums atšķirībā no asistenta pakalpojuma pašvaldībā ir ne tikai sniegt atbalstu nokļūšanai no vienas vietas citā vietā, bet sniegt atbalstu **visas mācību dienas laikā**. Asistents neaizvieto pedagoģisko personālu un neveic uzdevumus bērna vietā, tomēr asistenta pakalpojums izglītības iestādē viennozīmīgi ir vērsts uz nepedagoģisku atbalstu mācību dienas laikā ar mērķi palīdzēt bērnam iekļauties mācību procesā un skolas vidē. Ņemot vērā iekļaujošās izglītības uzstādījumus, asistenta pakalpojums izglītības iestādē bērniem līdz vispārējās izglītības pabeigšanai (pirmsskolas izglītības, vispārējās pamatizglītības, profesionālās pamatizglītības, arodizglītības, vispārējās vidējās izglītības un profesionālās vidējās izglītības iestādēs) ir nodrošināms kā viens no izglītības procesā sniegtajiem atbalsta pasākumiem[[1]](#footnote-2).

Savukārt personām ar invaliditāti augstākās izglītības iegūšanai nepieciešamo asistenta pakalpojumu drīzāk var salīdzināt ar asistenta pakalpojumu pašvaldībā, nevis asistenta pakalpojumu vispārējā izglītībā.

Informatīvā ziņojuma “Asistenta pakalpojums augstākās izglītības posmā” piedāvājums paredz, ka asistenta pakalpojumu augstākās izglītības iestādē nodrošinās (pieņems lēmumu, slēgs līgumu ar asistenta pakalpojuma pieprasītāju un asistenta pakalpojuma sniedzēju, kontrolēs līguma saistību izpildi) pašvaldības sociālais dienests, savukārt augstskolas pienākums būs apliecināt, ka asistenta pakalpojuma saņēmējs apgūst attiecīgo izglītības programmu.

Jau šobrīd saskaņā Ministru kabineta 2012. gada 18. decembra noteikumos Nr. 942 “Kārtība, kādā piešķir un finansē asistenta pakalpojumu pašvaldībā” (turpmāk – Noteikumi Nr. 942) noteikto asistenta pakalpojumu augstākās izglītības iegūšanai var saņemt personas ar I invaliditātes grupu, kurām ir redzes funkcionālie traucējumi. Noteikumu Nr. 942 1. pielikuma “Kritēriji asistenta pakalpojuma apjoma noteikšanai” 3. punkts noteic, ka asistenta pakalpojumu, lai iegūtu augstāko izglītību, personām ar I invaliditātes grupu ar redzes funkcionālajiem traucējumiem piešķir atbilstoši laikam, kas nepieciešams, lai nokļūtu uz izglītības iestādi un atpakaļ un palīdzētu apgūt izglītības programmu, bet kopumā ne vairāk par 40 stundām nedēļā. Atbilstoši Valsts sociālās politikas monitoringa informācijas sistēmas (SPOLIS) datiem 2018. gadā asistenta pakalpojumu pašvaldībā šim mērķim saņēma deviņas personas. Asistenta pakalpojumu augstākās izglītības iegūšanai personām ar I invaliditātes grupu ar redzes funkcionālajiem traucējumiem pašvaldību sociālie dienesti nodrošina vispārīgā kārtībā, saskaņā ar Noteikumu Nr. 942 normām.

Lai nodrošinātu asistenta pakalpojuma saņemšanu augstākās izglītības posmā visām studējošām personām ar invaliditāti, kurām nepieciešama palīdzība pārvietošanās atbalstam un pašaprūpei, **ir jāveic grozījumi Noteikumos Nr. 942 nosakot, ka Noteikumus Nr. 942 piemēro arī nodrošinot asistenta pakalpojumu augstākās izglītības iestādē un paplašinot mērķa grupu** 1. pielikuma 3. punktā noteiktajam pasākumam [Iegūst augstāko izglītību (attiecas tikai uz personām ar I grupas redzes invaliditāti)]. Tādejādi asistenta pakalpojumu augstākās izglītības iestādēs personām ar invaliditāti nodrošinās pašvaldību sociālie dienesti, tādā pašā kārtībā kā tas jau tiek nodrošināts personām ar I invaliditātes grupu ar redzes funkcionālajiem traucējumiem.

Saskaņā ar Noteikumu Nr. 942 3. punktu asistenta pakalpojumu ir tiesīga sniegt jebkura fiziska persona, kurai ir darba vai personiskā pieredze saskarsmē ar personu ar invaliditāti, tādējādi nodrošinot iespējami plašu personu loku, kuras var sniegt asistenta pakalpojumu. Turklāt pašvaldības sociālais dienests ir tiesīgs slēgt līgumu par asistenta pakalpojumu ar juridisku personu, kura spēj nodrošināt, ka pakalpojumu sniedz asistenti, kuriem ir darba vai personiskā pieredze saskarsmē ar personām ar invaliditāti.

Savukārt Noteikumu Nr. 942 4. punkts noteic, ka asistenta pakalpojumu nodrošina personas deklarētās dzīvesvietas sociālais dienests, taču Noteikumi Nr. 942 neierobežo iespēju personai vai pašvaldības sociālajam dienestam izvēlēties asistentu no jebkuras vietas Latvijā. Ja personas ar invaliditāti dzīvesvieta un augstākās izglītības iegūšanas vieta ir dažādās pašvaldībās, personas deklarētās dzīvesvietas sociālais dienests līgumu par asistenta pakalpojuma sniegšanu var slēgt ar vienu vai vairākiem asistentiem, pēc asistenta pakalpojuma saņēmēja izvēles, individuāli organizējot asistenta pakalpojuma nodrošināšanu atbilstoši klienta pārvietošanās vajadzībām.

Dzīvesvietas deklarēšanas likuma 4. panta pirmā daļa noteic, ka dzīvesvietas maiņas gadījumā personas pienākums ir mēneša laikā, kopš tā pastāvīgi dzīvo jaunajā dzīvesvietā, deklarēt to dzīvesvietas deklarēšanas iestādē.

Personai ar invaliditāti, ir vairākas iespējas, kā saņemt sev nepieciešamo pakalpojumu konkrētam mērķim, piemēram, pakalpojuma saņēmējs ir deklarēts noteiktajā pašvaldībā, un līgumu par pakalpojuma nodrošināšanu slēdz ar šīs pašvaldības sociālo dienestu vai gadījumā, ja pakalpojuma saņēmējs maina savu dzīvesvietu un deklarējas citā pašvaldībā (piemēram, izglītības iestādes pašvaldība), tādā gadījumā viņš slēdz līgumu par pakalpojuma nodrošināšanu ar šīs pašvaldības sociālo dienestu.
 Tajā pašā laikā, gala risinājums asistenta pakalpojuma augstākās izglītības posmā, pieprasīšanai un piešķiršanai, tiks saskaņots Noteikumu Nr. 942 izstrādes un saskaņošanas procesā.

 Papildus iepriekš minētajam, tiesību normas (Dzīvesvietas deklarēšanas likums un Noteikumi Nr. 942) ir vērtējamas kopsakarā. Ja deklarēšanas prasības pieļauj norādīt personai papildu adresi uz noteiktu laika posmu, tad tas ir attiecināms arī uz asistenta pakalpojumu, lieki neapgrūtinot personas ar administratīvo slogu.

 Vienlaikus informējam, ka Labklājības ministrija ir identificējusi vairākas nepilnības spēkā esošajā asistenta pakalpojuma pašvaldībā piešķiršanas un administrēšanas kārtībā, taču šīs nepilnības nav iespējams novērst, veicot uzlabojumus esošajā asistenta pakalpojuma nodrošināšanas modelī. Tādēļ Labklājības ministrija gatavo vērienīgākas izmaiņas šī pakalpojuma nodrošināšanas kārtībā. Būtiskākās nepilnības asistenta pakalpojuma pašvaldībā nodrošināšanas kārībā ir:

1. Nepilnīga asistenta pakalpojuma nepieciešamības noteikšanas kārtība;
2. Nesamērīgs administratīvais slogs asistentiem, pakalpojuma saņēmējiem un sociālajiem dienestiem, jo esošais regulējums paredz pierādīt sniegto/saņemto stundu skaitu.

 Asistenta pakalpojuma pašvaldībā nodrošināšanā ir plānotas izmaiņas, paredzot personām piešķirt konstantu stundu apjomu mēnesī un ļaut personām ar invaliditāti pašām plānot tām piešķirto stundu izlietojumu. Šīs izmaiņas atkarīgas no tam veltīta Labklājības ministrijas konceptuālā ziņojuma virzības un papildus budžeta līdzekļu piešķiršanas, un tās varēs stāties spēkā ne ātrāk kā 2021.gadā.

 Labklājības ministrija šī gada otrajā pusē plāno iesniegt konceptuālo ziņojumu valdībā par plānotajām izmaiņām asistenta pakalpojuma nodrošināšanā.

Taču, lai ieviestu asistenta pakalpojumu augstākajā izglītībā jau ar 2019.gada 1.septembri, ir nepieciešams veikt šādas darbības, lai nodotu pašvaldībām administrēt asistenta pakalpojumu personām ar invaliditāti augstākajā izglītībā:

1. Labklājības ministrijai līdz 2019. gada 1. augustam sagatavot grozījumus Noteikumos Nr. 942, attiecinot šo pakalpojumu uz visām personām ar invaliditāti, kas ietilpst pakalpojuma mērķa grupā (ne tikai personām ar I grupas redzes invaliditāti, kā tas ir šobrīd), un nosakot studējošajiem asistenta pakalpojuma stundu skaitu līdz 40 stundām nedēļā;

2. Saskaņā ar Invaliditātes likuma 12. panta 2.daļā noteikto, Invaliditātes likuma 12. panta pirmās daļas 3. un 4. punktā minēto asistenta pakalpojumu ir tiesības saņemt personai ar I vai II invaliditātes grupu, pamatojoties uz VDEĀVK atzinumu par asistenta pakalpojuma nepieciešamību. Saskaņā ar Ministru kabineta 2014. gada 23. decembra noteikumiem Nr. 805 “Noteikumi par prognozējamas invaliditātes, invaliditātes un darbspēju zaudējuma noteikšanas kritērijiem, termiņiem un kārtību” 21.1.5. apakšpunktā noteikto, vienlaikus ar lēmuma pieņemšanu par invaliditātes vai darbspēju zaudējuma noteikšanu vai pēc tā pieņemšanas **VDEĀVK sniedz arī atzinumu par asistenta pakalpojuma nepieciešamību.** Savukārt Noteikumi Nr. 942 nosaka kritērijus atzinuma sniegšanai par asistenta pakalpojuma nepieciešamību un kritērijus asistenta pakalpojuma apjoma noteikšanai pašvaldībās. Līdz ar to, lai nodrošinātu asistenta pakalpojumu augstskolās un koledžās studējošajām personām ar invaliditāti, **ir nepieciešams veikt grozījumus Noteikumos Nr. 942, nosakot kārtību, kādā piešķir minēto asistenta pakalpojumu un kritērijus asistenta pakalpojuma apjoma noteikšanai.** Tādējādi asistenta pakalpojums studējošajiem tiktu nodrošināts pēc tiem pašiem nosacījumiem kā pašvaldības asistents personām ar I grupas redzes invaliditāti šobrīd, proti, tam būs nepieciešams VDEĀVK atzinums un sociālā dienesta izvērtējums un lēmums par pakalpojuma piešķiršanu;

3. Iekļaujot asistenta pakalpojumu augstākās izglītības posmā asistenta pakalpojuma pašvaldībā tvērumā, tika norādīts, ka tā nodrošināšanai nepieciešamais finansējums pilnā apmērā 96 046 *euro* (aprēķins likuma “Grozījumi Invaliditātes likumā”, kas stājas spēkā 2018. gada 28. novembrī, anotācijā) piešķirams Labklājības ministrijai asistenta pakalpojuma pašvaldībā nodrošināšanai. Tomēr, pieņemot likumu “Grozījumi Invaliditātes likumā”, šā pakalpojuma ieviešanai Izglītības un zinātnes ministrijas budžeta programmā 12.00.00 „Finansējums asistenta pakalpojuma nodrošināšanai personai ar invaliditāti pārvietošanas atbalstam un pašaprūpes veikšanai” papildus finansējums netika piešķirts. 2019. gada ietvaros finanšu pārpalikumi šajā budžetā programmā netiek prognozēti un plānots, ka līdzekļi tiks pilnā apmērā izlietoti iekļaujošās izglītības īstenošanai vispārizglītojošajās skolās. Lai ieviestu asistenta pakalpojumu augstākās izglītības posmā sākot ar 2019. gada 1. septembri, nepieciešamo finansējumu 32 015 *euro* apmērā (par periodu no 2019. gada septembra līdz decembrim) Izglītības un zinātnes ministrija plāno pārdalīt no 2019. gadā budžeta apakšprogrammā 03.11.00 “Koledžas” ietaupītā finansējuma uz budžeta programmu 12.00.00 „Finansējums asistenta pakalpojuma nodrošināšanai personai ar invaliditāti pārvietošanas atbalstam un pašaprūpes veikšanai” un veikt transferta pārskaitījumu uz Labklājības ministrijas budžeta apakšprogrammu 05.01.00 ”Sociālās rehabilitācijas valsts programmas”. Attiecībā uz nepieciešamo finansējumu 2020. gadam un turpmākajiem gadiem, Labklājības ministrijai ir jāizstrādā budžeta bāzes precizējumi par papildu nepieciešamo finansējumu bāzes 2020, 2021. un 2022. gada izdevumu palielināšanai asistenta pakalpojuma nodrošināšanai augstākās izglītības posmā 2020. gadā un turpmākajos gados, atbilstoši prognozēm par personu ar invaliditāti (skaitu), kuras saņem asistenta pakalpojumu.

Ievērojot minēto, ministrija ir sagatavojusi Ministru kabineta protokollēmuma projektu, kurš paredz uzdevumu Izglītības un zinātnes ministrijai veikt transferta pārskaitījumu Labklājības ministrijai asistenta pakalpojuma ieviešanai un nodrošināšanai augstākās izglītības posmā laika periodā 2019. gada septembris – decembris un Labklājības ministrijai līdz 2019. gada 1. augustam sagatavot pakalpojuma ieviešanai nepieciešamos normatīvā regulējuma grozījumus Noteikumos Nr. 942 un precizēt bāzes izdevumus asistenta pakalpojuma nodrošināšanai augstākās izglītības posmā 2020. gadā un turpmākajos gados.

Iesniedzējs:

Izglītības un zinātnes ministre Ilga Šuplinska

Vīza:

Valsts sekretāre Līga Lejiņa

M. Laudere, 67047876

marika.laudere@izm.gov.lv

1. ###  Skatīt arī Pārresoru koordinācijas centra konceptuālā ziņojuma “Starpnozaru sadarbības un atbalsta sistēmas pilnveide bērnu attīstības, uzvedības un psihisko traucējumu veidošanās risku mazināšanai” 3.2. sadaļu “Iekļaujošas izglītības sistēma”.

 [↑](#footnote-ref-2)